Til Region Syddanmark

# Fælleskommunalt høringssvar for Region Syddanmarks Sundhedsberedskabsplan 2021

De syddanske kommuner takker for det fremsendte høringsudkast til Region Syddanmarks Sundhedsberedskabsplan 2021. Kommunerne bakker op om planen og dens intentioner. Planen fremstår gennemarbejdet, overskueligt og velbeskrevet.

**Generelle kommentarer**

De syddanske kommuner anerkender særligt det gennemgående fokus på at sikre, at der ydes en sammenhængende beredskabsmæssig indsats på tværs af hele den regionale organisation, også med inddragelse af potentielle samarbejdspartnere såsom kommunerne.

Det er væsentligt for kommunerne, at der foreligger en struktureret og gennemarbejdet plan, som grundigt beskriver håndteringen af ekstraordinære hændelser, der lægger pres på regionens kapacitet og den fortsatte drift, da dette har stor betydning for det koordinerende samarbejde med kommunerne. Det udsendte høringsudkast er velbeskrevet og som overordnet plan et godt redskab til håndteringen af ekstraordinære hændelser, når der opstår behov for krisestyring på tværs af sektorer.

Kommunerne sætter stor pris på det velfungerende samarbejde, der har været mellem Region Syddanmark, de syddanske kommuner og praksissektoren i forbindelse med COVID-19 pandemien, og finder det vigtigt, at der drages nytte af den erfaringsdannelse, der er skabt på området, bl.a. gode, agile kommunikationsveje og virtuelle møder.

Kommunerne ser således frem til at indgå i yderligere drøftelser af samarbejdet om beredskabsplanlægningen, der allerede er løftet ind i det eksisterende tværsektorielle sundhedssamarbejde i regi af Det Administrative Kontaktforum, så vi sammen kan skabe fælles ejerskab om at tackle evt. fremtidige pandemier eller andre større hændelser. Det er for kommunerne i Syddanmark derfor væsentligt, at kommunikation og samarbejde på tværs af sektorer fortsat vægtes højt og er tydeligt beskrevet i planen.

**Specifikke kommentarer**

De syddanske kommuner har følgende specifikke bemærkninger til forløbsprogrammet:

**1.3 Organisering og ledelse af Sundhedsberedskabet**

* Under COVID-19 pandemien har kommunerne sat pris på, at én kommunal repræsentant har været inviteret ind i den regionale COVID-19 task force, når det var relevant. Hvis der i fremtiden opstår lignende behov, vil det være optimalt at invitere kommunerne ind i relevante regionale fora på ad hoc-basis igen.

**1.6 Kerneopgave 3: Koordination af handlinger og ressourcer**

* I beskrivelsen af henvendelse til AMK som indgang til sundhedsberedskabet ved større beredskabshændelser, som også kan ske til og fra øvrige myndigheder, der er en del af sundhedsberedskabet f.eks. kommuner, kan der med fordel henvises til et konkret telefonnummer, e-mail eller procedure som skal følges ved henvendelsen.
* I afsnittet vedr. at kommunerne har ansvar for at orientere, varsle og/eller alarmere AMK vagtcentralen, når kommunens sundhedsbredskab aktiveres, og det har betydning udover egen kommune, kan det med fordel beskrives eller henvises til procedurer for dette indeholdende telefonnummer eller lignende.

**1.7 Kerneopgave 4: Krisekommunikation**

* Kommunerne anerkender den gode beskrevne tilgang, regionen har for krisekommunikation. Det er også her væsentligt at tænke alle relevante aktører ind, såsom kommunerne, når det vurderes nødvendigt.

**1.8.2 Delplan 2: Samarbejde med kommuner og praksissektor**

* Kommunerne i Syddanmark bakker op om de beskrevne opgaver i afsnittet og anerkender vigtigheden af et godt samarbejde i forhold til sundhedsberedskabsplanlægningen og i håndteringen af ekstraordinære hændelser.
* Der har tidligere været afholdt møder mellem regionen og repræsentanter fra alle kommuner om sundhedsberedskabsplanlægning, men samarbejdet er gået i stå de seneste år, så kommunerne ser frem til samarbejdet om udarbejdelsen af de nærmere detaljer med Sundhedsplanlægning tages op igen.
* Er det beskrevet et sted, hvordan regionen planlægger at overføre journalmateriale og medicin i tilfælde af udskrivelse af ekstraordinært mange patienter? Dette spørges til, fordi SST til kommunerne spørger om en plan for dette, og vi som kommune mener det er regionens ansvar at overføre patientjournal i sådanne tilfælde. Vi har en velfungerende SAM:BO aftale som danner udgangspunktet for aftaler om udskrivelse, men der kan være behov for at der skal tages højde for situationer hvor ekstraordinært mange patienter udskrives.

**1.8.4 Delplan 4: Epidemi og massevaccination**

* Det er en vigtig del der endnu mangler. Det er væsentligt at inddrage af kommunerne i denne del og at erfaringer, vi sammen har gjort under COVID-19 pandemien inddrages. Kommunerne ser frem til samarbejdet vedr. dette.

**1.8.7 Delplan 7: CBRNE-Beredskab**

* Der bør kort beskrives, at koordinering med kommunerne også er en vigtig del af denne delplan.

**1.8.8 Delplan 8: Psykosocial indsats**

* Der bør kort beskrives, at koordinering med kommunerne også er en vigtig del af denne delplan.
* Vil det være en fordel, at regionen (eller på landsplan) oprettede en fælles oversigt over mulige medarbejdere der har interesse og evner i at udøve kollegastøtte/krisestøtte, således at man i tilfælde af større hændelser har et katalog af medarbejdere at trække på. Det kan eks. være ved en ”opt-in”-ordning hvor man hvert år i samme måned kunne skrive sig på listen med ”Navn, Arbejdsplads, Kontaktoplysninger, Kompetencegrundlag for krisestøtte”. Dermed sikres en liste på forhånd uden at være for administrativ tung at ajourføre. En medarbejder fra regionen kan læse ”kompetencegrundlag” igennem og slette evt. medarbejdere der ikke har rette kompetencer. Der skal naturligvis tages højde for gældende GDPR-regler ved oprettelse af dette.

**1.8.9 Delplan 9: Karantæneplan**

* Der bør kort beskrives, at koordinering med kommunerne også er en vigtig del af denne delplan.

**1.9 Kerneopgave 6: Genopretning**

* Også i forbindelse med genopretningen er det væsentlig at inddrage relevante aktører, såsom kommunerne, når det er relevant. Det er f.eks. vigtigt med tværsektoriel dialog vedr., hvornår man kan ”gå tilbage til normalsystemerne”, hvis disse har været erstattet af andet.

På vegne af de 22 syddanske kommuner.